เดินหน้าพัฒนาทักษะผู้ช่วยพยาบาลเตรียมพร้อมสู่สังคมผู้สูงอายุ ป้อนตลาดทั้งในและต่างประเทศ
นายประทีป ทรงลำยอง อธิบดีกรมพัฒนาฝีมือแรงงาน เปิดเผยว่า กรมพัฒนาฝีมือแรงงานกระทรวงแรงงาน ร่วมกับวิทยาลัยพยาบาลบรมราชชนนี และภาคีเครือข่าย จัดฝึกอบรมหลักสูตรพนักงานช่วยพยาบาลด้านการดูแลผู้สูงอายุและการดูแลผู้ป่วยในเบื้องต้นให้กับแรงงานและประชาชนทั่วไป เพื่อส่งเสริมการประกอบอาชีพด้านพยาบาลและผู้ดูแลผู้ป่วย ตามนโยบายของรัฐบาลที่ต้องการพัฒนาทักษะฝีมือแรงงานส่งเสริมคนไทยมีงานทำ ซึ่งมีแรงงานประชาชนทั่วไปเข้ารับการฝึกอบรมกว่า 300 คน โดยฝึกอบรมที่วิทยาลัยพยาบาลบรมราชชนนี จำนวน 5 จังหวัด ประกอบด้วย นนทบุรี นครราชสีมา สุราษฎร์ธานี สงขลา และยะลา และฝึกในสถานที่เอกชนอีก 2 จังหวัด ได้แก่ กระบี่และปทุมธานี ช่วงระหว่างการจัดฝึกอบรมจัดส่งทีมลงพื้นที่ตรวจติดตามการฝึกทั้ง 7 จังหวัด และได้รับรายงานว่าผู้ดำเนินการจัดฝึกอบรมในแต่ละแห่ง มีทีมวิทยากรที่เชี่ยวชาญให้ความใส่ใจผู้เข้าฝึกอบรมเป็นอย่างดี โดยสถานที่ฝึกอบรมมีความพร้อม ทั้งด้านบุคลากร เครื่องมือและอุปกรณ์ที่เป็นการสื่อการเรียนการสอนที่เหมาะกับการฝึกอบรมในหลักสูตรผู้ช่วยพยาบาล การฝึกครั้งนี้ผู้เข้าฝึกอบรมได้ฝึกปฏิบัติงานจริง ทั้งในโรงพยาบาลและการไปดูแลผู้ป่วยที่บ้าน ซึ่งการดำเนินการดังกล่าวได้ดำเนินการเสร็จสิ้นแล้ว ปัจจุบันอยู่ระหว่างขั้นตอนการจัดส่งแรงงานไทยเพื่อไปทำงานต่างประเทศ โดยกรมพัฒนาฝีมือแรงงานจะจัดส่งรายชื่อผู้ผ่านการฝึกอบรมให้กรมการจัดหางานต่อไป อธิบดีกรมพัฒนาฝีมือแรงงาน กล่าวต่อไปว่า การฝึกอบรมหลักสูตรดังกล่าว มีเป้าหมายต้องการเตรียมความพร้อมให้กับประเทศไทยที่จะก้าวสู่สังคมผู้สูงอายุ และหลายประเทศมีลักษณะของโครงการประชากรไปในทิศทางเดียวกัน ส่งผลให้ตลาดแรงงานทั้งในและต่างประเทศมีความต้องการผู้มีความรู้ด้านพยาบาลเป็นจำนวนมาก เช่นเดียวกับประเทศซาอุดีอาระเบียที่แจ้งความต้องการรับแรงงานไทยไปทำงานในหลายตำแหน่ง ในส่วนตำแหน่งผู้ช่วยพยาบาลมีความต้องการถึง 300 อัตรา